ประกาศคณะกรรมการกิจการโทรคมนาคมแห่งชาติ
ประกาศคณะกรรมการกิจการโทรคมนาคมแห่งชาติ
เรื่อง
กระบวนการออกใบอนุญาตแบบอัตโนมัติ (Automatic License)
 

โดยที่เป็นการสมควรปรับเปลี่ยนกระบวนการออกใบอนุญาตประกอบกิจการโทรคมนาคมให้สอดคล้องกับบทบัญญัติกฎหมาย
รวมทั้งเพื่ออำนวยความสะดวกให้แก่ผู้ประกอบกิจการโทรคมนาคม
และให้เกิดความรวดเร็วในการดำเนินการ

อาศัยอำนาจตามความในมาตรา
๕๑ (๔) และ (๕)
แห่งพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. ๒๕๔๓
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๓๖ มาตรา ๔๓ มาตรา ๔๕ มาตรา ๔๖ มาตรา ๔๗
มาตรา ๖๑ และมาตรา ๖๔ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย ประกอบกับมาตรา ๗ และมาตรา
๘ แห่งพระราชบัญญัติการประกอบกิจการโทรคมนาคม พ.ศ. ๒๕๔๔
แก้ไขเพิ่มเติมโดยพระราชบัญญัติการประกอบกิจการโทรคมนาคม (ฉบับที่ ๒) พ.ศ. ๒๕๔๙
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๓๖ มาตรา ๔๑ มาตรา ๔๓ และมาตรา ๔๕
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการกิจการโทรคมนาคมแห่งชาติจึงประกาศกำหนดกระบวนการออกใบอนุญาตแบบอัตโนมัติ
(Automatic License) ดังต่อไปนี้

ข้อ ๑[๑]
ประกาศนี้มีผลใชับังคับนับถัดจากวันประกาศในราชกิจจานุเบกษาเป็นต้นไป

ข้อ ๒
ให้ยกเลิกประกาศคณะกรรมการกิจการโทรคมนาคมแห่งชาติ
ว่าด้วยโครงการนำร่องการออกใบอนุญาตการให้บริการอินเทอร์เน็ตแบบที่หนึ่ง พ.ศ. ๒๕๔๙

ข้อ ๓
บรรดาประกาศคณะกรรมการกิจการโทรคมนาคมแห่งชาติที่เกี่ยวข้องกับการออกใบอนุญาตประกอบกิจการโทรคมนาคมแบบที่หนึ่ง
ใบอนุญาตการให้บริการอินเทอร์เน็ตแบบที่หนึ่ง
ใบอนุญาตการให้บริการอินเทอร์เน็ตเกตเวย์ระหว่างประเทศ
และบริการชุมสายอินเทอร์เน็ตแบบที่สอง
ซึ่งได้ประกาศใช้บังคับอยู่ก่อนวันที่ประกาศนี้มีผลใช้บังคับ
ให้มีผลใช้บังคับต่อไปตราบเท่าที่ไม่ขัดหรือแย้งต่อหลักเกณฑ์ที่กำหนดในประกาศนี้

ข้อ ๔
ในประกาศนี้
คณะกรรมการ หมายความว่า
คณะกรรมการกิจการโทรคมนาคมแห่งชาติ
ประธานกรรมการ หมายความว่า
ประธานกรรมการกิจการโทรคมนาคมแห่งชาติ
สำนักงาน กทช. หมายความว่า
สำนักงานคณะกรรมการกิจการโทรคมนาคมแห่งชาติ
เจ้าหน้าที่ หมายความว่า
พนักงานสำนักงานคณะกรรมการกิจการโทรคมนาคมแห่งชาติ
ซึ่งคณะกรรมการกิจการโทรคมนาคมแห่งชาติมอบหมาย

ข้อ ๕
การยื่นขอรับใบอนุญาตสำหรับแบบใบอนุญาตและประเภทบริการที่ปรากฏในภาคผนวก ก
แนบท้ายประกาศนี้ และการต่ออายุใบอนุญาตประกอบกิจการโทรคมนาคมแบบที่หนึ่งทุกประเภทบริการ
ให้ดำเนินการตามกระบวนการและขั้นตอนที่กำหนดในประกาศฉบับนี้

ข้อ ๖
ขั้นตอนการขอรับใบอนุญาต
๖.๑
ให้ผู้ประสงค์ขอรับใบอนุญาตยื่นคำขอตามแบบที่คณะกรรมการกำหนด
ซึ่งกรอกรายละเอียดครบถ้วนถูกต้อง และแนบเอกสารหลักฐานต่าง ๆ ที่มีรายละเอียดครบถ้วนสมบูรณ์ตามที่กำหนดไว้ในประกาศที่เกี่ยวข้อง
พร้อมสำเนาเอกสารดังกล่าว ๑ ชุด
๖.๒
เจ้าหน้าที่ตรวจสอบความครบถ้วนของเอกสารหลักฐานตามข้อ ๖.๑
ให้แล้วเสร็จภายในหนึ่งวันทำการ ทั้งนี้
หากรายละเอียดของเอกสารหลักฐานที่กำหนดในข้อ ๖.๑ ไม่ครบถ้วนสมบูรณ์ในสาระสำคัญ
เจ้าหน้าที่จะไม่รับพิจารณาคำขอรับใบอนุญาต
และคืนเอกสารที่ยื่นมาทั้งหมดแก่ผู้ยื่นคำขอ
๖.๓
กรณีเอกสารครบถ้วนถูกต้อง
ให้เจ้าหน้าที่แจ้งผู้ยื่นคำขอชำระค่าดำเนินการค่าธรรมเนียมใบอนุญาต
รวมทั้งค่าใช้จ่ายอื่นตามที่คณะกรรมการประกาศกำหนดให้แล้วเสร็จภายในหนึ่งวันทำการ
๖.๔
เจ้าหน้าที่เสนอใบอนุญาตเพื่อให้ประธานกรรมการพิจารณาลงนามในใบอนุญาต
และส่งใบอนุญาตพร้อมเงื่อนไขในการอนุญาตให้แก่ผู้รับใบอนุญาตภายในเจ็ดวันทำการนับแต่วันที่ยื่นคำขอรับใบอนุญาต
๖.๕
เจ้าหน้าที่ดำเนินการตรวจสอบเอกสารและคุณสมบัติของผู้ขอรับใบอนุญาตรวมทั้งรายละเอียดบริการที่ยื่นขอให้แล้วเสร็จภายในเจ็ดวัน
นับแต่วันที่ออกใบอนุญาต ในกรณีที่ตรวจเอกสารพบความบกพร่องในสาระสำคัญ
ให้แจ้งผู้รับใบอนุญาตทราบเพื่อชี้แจงแก้ไขหรือให้รายละเอียดเพิ่มเติม
พร้อมทั้งให้นำเสนอคณะกรรมการพิจารณาเป็นรายกรณี กรณีที่คณะกรรมการมีคำสั่งเป็นประการใด
ให้ผู้รับใบอนุญาตแก้ไขให้ถูกต้อง หรือปฏิบัติตามโดยเคร่งครัด มิเช่นนั้น
อาจเป็นเหตุให้คณะกรรมการเพิกถอนใบอนุญาต
๖.๖
ให้เจ้าหน้าที่รายงานผลการออกใบอนุญาตให้คณะกรรมการทราบเป็นรายเดือนทุกกรณี

ข้อ ๗
ระยะเวลาเริ่มต้นการประกอบกิจการให้นับจากวันที่ประธานกรรมการลงนามในใบอนุญาต

ข้อ ๘
การต่ออายุใบอนุญาต
๘.๑
กรณีใบอนุญาตที่มีอายุหนึ่งปี หากผู้รับใบอนุญาตมีความประสงค์จะประกอบกิจการต่อไป
ให้ดำเนินการชำระค่าธรรมเนียมรายปีล่วงหน้าไม่น้อยกว่าสิบห้าวัน
ก่อนวันที่ใบอนุญาตสิ้นอายุ และให้ถือว่าผู้รับใบอนุญาตมีสิทธิประกอบกิจการต่อไป
จนกว่าจะได้รับแจ้งผลการพิจารณาจากสำนักงาน กทช. ทั้งนี้
หากผู้รับใบอนุญาตมิได้กระทำการที่ขัดต่อเงื่อนไขในการอนุญาตอย่างร้ายแรง
คณะกรรมการจะพิจารณาต่ออายุใบอนุญาตให้ทันที
เมื่อใบอนุญาตมีอายุครบทุกห้าปี
การดำเนินการต่ออายุใบอนุญาต ให้เป็นไปตามขั้นตอนที่กำหนดในข้อ ๖
๘.๒
กรณีใบอนุญาตที่มีอายุห้าปี การดำเนินการต่ออายุใบอนุญาต
ให้เป็นไปตามขั้นตอนที่กำหนดในข้อ ๖

ข้อ ๙
ผู้รับใบอนุญาตจะต้องรายงานผลการประกอบการที่ได้รับอนุญาตในรอบปีที่ผ่านมา
ได้แก่ ลักษณะและประเภทที่เปิดให้บริการ วันที่เปิดให้บริการ
ทรัพยากรโทรคมนาคมที่ใช้ในการให้บริการ ฐานะและผลดำเนินการด้านการเงิน
รายละเอียดการลงทุน อัตราการจ้างงาน จำนวนผู้ใช้บริการของผู้รับใบอนุญาต
ปัญหาและอุปสรรคในการดำเนินการ ตลอดจนแผนการให้บริการ และข้อมูลอื่น ๆ
ตามที่คณะกรรมการกำหนด ต่อคณะกรรมการเป็นประจำทุกปีในวันชำระค่าธรรมเนียมรายปี

ข้อ ๑๐
ประกาศฉบับนี้ใช้บังคับรวมถึงผู้ยื่นขอรับใบอนุญาต ตามภาคผนวก ก
ทุกรายที่อยู่ในระหว่างการดำเนินการด้วย


ประกาศ ณ วันที่ ๒๔
กรกฎาคม พ.ศ. ๒๕๕๑
พลเอก ชูชาติ พรหมพระสิทธิ์
ประธานกรรมการกิจการโทรคมนาคมแห่งชาติ
[เอกสารแนบท้าย]

๑.
ภาคผนวก ก แบบใบอนุญาต และประเภทบริการที่ใช้กระบวนการออกใบอนุญาตแบบอัตโนมัติ (Automatic License)

(ดูข้อมูลจากภาพกฎหมาย)





















ปริยานุช/ผู้จัดทำ
๒๓ กันยายน ๒๕๕๑

วิภา/ปรับปรุง
๑๒
กันยายน ๒๕๕๙

กลุชาติ/ตรวจ
๑๑
พฤศจิกายน ๒๕๕๙


[๑] ราชกิจจานุเบกษา
เล่ม ๑๒๕/ตอนพิเศษ ๑๕๔ ง/หน้า ๔/๑๗ กันยายน ๒๕๕๑